Oslo (NTB): Salget av reseptfrie smertestillende legemidler har gått svakt opp hittil i år, viser tall fra Folkehelseinstituttet. Salg av reseptfrie pakninger av paracetamol og ibuprofen gikk opp med henholdsvis 11 og 2 prosent de første seks månedene i 2011 sammenlignet med samme periode i 2010. Salget av reseptfritt paracetamol hittil i år tilsvarer et forbruk på 17 tabletter per innbygger her i landet. Nær halvparten av det reseptfrie salget av paracetamol skjer utenom apotek, mens andelen for ibuprofen er nær 40 prosent.